ไทย-จีน กระชับความสัมพันธ์ความร่วมมือด้านการกักกันและด้านความปลอดภัยอาหาร
นายสมชวน รัตนมังคลานนท์ รองปลัดกระทรวงเกษตรและสหกรณ์ เปิดเผยภายหลังประชุมคณะกรรมการระดับสูงด้านสุขอนามัยและสุขอนามัยพืช ไทย-จีน (JTC-SPS) ครั้งที่ 7 ร่วมกับนายจาง เป่าเฟิง อธิบดีกรมความร่วมมือระหว่างประเทศ สำนักงานศุลกากรจีน (GACC) ร่วมหารือ ณ กระทรวงเกษตรและสหกรณ์ ทั้งสองฝ่ายได้หารือกันในหลายประเด็น ทั้งด้านการกักกัน (Quarantine) และด้านความปลอดภัยอาหาร (Food Safety) เพื่อแก้ไขปัญหาคงค้างและแลกเปลี่ยนข้อมูลทางวิชาการที่เป็นประโยชน์ระหว่างกันโดยผลการประชุมครั้งนี้ ฝ่ายจีนได้ตอบรับที่จะพิจารณาข้อเสนอของฝ่ายไทยหลายประเด็น เพื่อในการอำนวยความสะดวกและลดอุปสรรคด้านการค้าสินค้าเกษตรภายใต้บันทึกความเข้าใจร่วมกันว่าด้วยความร่วมมือด้านสุขอนามัยและสุขอนามัยพืช โดยเฉพาะการขอส่งออกกุ้งก้ามกรามมีชีวิตเพื่อการบริโภค เนื่องจากกุ้งก้ามกรามเป็นแหล่งอาหารที่อุดมไปด้วยคุณประโยชน์ที่ดีต่อสุขภาพ ประกอบกับความชื่นชอบของผู้บริโภคชาวจีนในอาหารประจำชาติไทยอย่างเมนูต้มยำกุ้ง หรือเมนูกุ้งก้ามกรามเผา จึงเป็นโอกาสที่ดีของผู้ประกอบการไทยในการส่งต่อสิ่งดีๆ เช่นนี้ต่อไปยังประเทศเพื่อนบ้านของเรา การเปิดตลาดโคมีชีวิตภายใต้รูปแบบ Sandbox เป็นนโยบายสำคัญที่รัฐบาลไทยให้ความสำคัญ พร้อมทั้งยังเปิดโอกาสให้กับเกษตรกรผู้เลี้ยงโคสามารถส่งโคมีชีวิตโดยตรงไปยังจีนผ่านเส้นคมนาคมทางบก และเส้นทางรถไฟจีนลาวและการเชื่อมต่อระบบใบรับรองอิเล็กทรอนิกส์ จะผลักดันให้การอำนวยความสะดวก ด้านการค้าสามารถทำได้เร็วขึ้นพร้อมทั้งยังสร้างความโปร่งให้กับกลุ่มคู่ค้าได้เช่นกัน โดยทั้งสองประเทศจะมีการหารือระดับเทคนิค เพื่อผลักดันความร่วมมือซึ่งนำไปสู่การอำนวยความสะดวกด้านการส่งออกสินค้าเกษตรจากไทยไปจีนที่เป็นประโยชน์ต่อการค้าสินค้าเกษตรไทยในภาพรวม พร้อมกันนั้นยังได้เห็นชอบในหลักการส่งออกผลไม้ไทยผ่านเส้นทางขนส่งแบบผสม (Hybrid) เพื่อให้เส้นทางดังกล่าวเป็นเส้นทางการส่งออกชั่วคราวสำหรับอำนวยความสะดวกให้ผู้ประกอบการไทยในช่วงที่การจราจรทางบกแออัดโดยเฉพาะอย่างยิ่งช่วงฤดูกาลผลไม้ไทยด้วยกระทรวงเกษตรและสหกรณ์ จะจัดการประชุม JTC-SPS ครั้งที่ 8 ร่วมกับ GACC อีกครั้งในปี 2024 ซึ่งฝ่ายจีนจะเป็นเจ้าภาพจัดงานในครั้งนี้ โดยทั้งสองฝ่ายคาดหวังว่าการค้าขายสินค้าเกษตรของไทยและจีนจะขยายการเติบโตให้มากยิ่งขึ้นต่อไป โดยสถิติการส่งออกสินค้าเกษตรจากไทยไปยังจีนและสถิติการนำเข้าสินค้าเกษตรจากจีนมายังไทยระหว่างปี 2564 ถึงเดือนเมษายน 2565 มีมูลค่าเฉลี่ย 400,000 ล้านบาท และ 90,000 ล้านบาท ตามลำดับ พร้อมทั้งมีแนวโน้มที่จะเติบโตต่อไปอย่างต่อเนื่อง